[{"text_idx": "#000001", "text": "2013ko abuztuaren 1etik 4ra bitartean izan gara Villachen, Austriako Carinthia eskualdean. 60.000 biztanle inguruko herri honetan Kirchtag 70. jaialdia ospatu da. Ez da dantza jaialdi bat, eskualdeko musika, dantza, jantzi tradizionala, bertako jaki eta edariaren inguruan antolatutako festa bat baizik."}, {"text_idx": "#000002", "text": "Herrian bertan garagardogile handi bat dago, herriaren izenarekin komerzialitzatzen duena garagardoa, Villacher izenekoa, eta festan zutabe garrantzitsua da hau. Hamabost egunez herriko kaleak txozna txukun eta apainduekin betetzen dira, eta horietan Villacher garagardoa da eskaintza nagusia, bestelako edari eta jakiekin batera."}, {"text_idx": "#000003", "text": "Villach-eko Rathausplatz edo Udaletxe plazan dago festaren gune nagusia. Udaletxe aurrean eszenatoki handia, haren ondoan, beste hainbat tokitan bezala festetarako zutik jarritako enbor garaia, apainduraz betea, eta inguru osoan mahaiak eta txoznak, jan-edanerako."}, {"text_idx": "#000004", "text": "Hor eman ditugu gure emanaldi nagusiak. Abuztuaren 2an, ostiralean, hiru saio egin genituen bertan, 30 minutukoa arratsaldean eta 10 minutuko bi saio gauean."}, {"text_idx": "#000005", "text": "Larunbatean, abuztuaren 3an ere, 30 minutuko beste saio bat egin genuen Rathausplatz horretan, eta beste bi emanaldi egin genituen herriko beste kale batzuetan egokitutako eszenatoki eta plazetan."}, {"text_idx": "#000006", "text": "Kirchtag festara hurbiltzen direnak (450.000 bisitari izaten ditu festak) herritarrak eta inguruko herrietakoak dira asko, baina baita oso gertu dauden Eslobenia eta Italiako bizilagunak ere."}, {"text_idx": "#000008", "text": "Feria atrakzio erraldoiak, edari eta janari eskaintza bikainak, giro apartak eta musika eta dantza eskaintza zabalak erakartzen ditu bisitariak Villachera egunotan. Bereziki musika aldetik da nabarmentzekoa Kirchtag programa."}, {"text_idx": "#000009", "text": "Musika tradizionala edo herri musika da eskaintza nagusia. Talde entzutetsuenek udaletxe plazan eskaintzen dituzte emanaldiak, baina herriko kaleetan beste dozena bat eszenatoki txiki daude eta horietan ehun talde baino gehiagok eskaintzen dituzten saioak festak dirauen egunetan."}, {"text_idx": "#000010", "text": "Dantzari dagokionez, nazioarteko folklore jaialdia festaren erdian egokituta dago. Aurten nazioarteko taldeak hiru izan gara: Georgiako Laprebi folklore elkartea, Greziako I Rises Mas taldea eta Euskal Herriko Kezka dantza taldea. Villach bertako eta Austriako beste eskualde batzutako beste zenbait dantza taldek ere parte hartu dute jaialdian."}, {"text_idx": "#000011", "text": "Abuztuaren 3an, larunbatean, izan zen Kirchtag festaren egun handia. Eguerditik aurrera herria \u201citxita\u201d geratzen da eta bertara sartzeko 9 euroko sarrera ordaindu beharra dago. Villacheko kaleetan desfilerako ibilbidea prestatzen da eta armaila batzuk bereziki prestatzen dira kabalkada eserita ikusi ahal izateko."}, {"text_idx": "#000012", "text": "Taldeak abiapuntuan bildu gintuzten eta han zenbakiekin arabera ordenatu. Ehundik gora talde ginen. Gehienak musika bandak. Talde oso handiak, zein baino zein uniforme ikusgarriagoarekin jantziak eta musika egiten hasita soinu itzela eskaintzen zutenak."}, {"text_idx": "#000013", "text": "Musika banda bakoitza gidatuz \u201cdanbor nagusia\u201d eta haren ondoan \u201ckantinerak\u201d."}, {"text_idx": "#000014", "text": "Guk ezpata-dantza prestatu genuen desfilerako. Kalejira hasi eta jendez lepo zeuden kaleetan joan ginen pasatzen, ikusleen txalo eta animo oihu artean. Harrigarria. Musika bandek erritmo azkarrean desfilatzen zuten eta nahikoa lan izan genuen haien martxa jarraitzen, ia ia karrera bihurtu zen hura. Ibilbidean ikusleen berotasunaz gozatzeko aukera izan genuen, eta ekitaldia zuzenean eskaintzen ari zen telebista kate batek ere elkarrizketatu gintuen."}, {"text_idx": "#000015", "text": "Bero egin digu Villachen egin ditugun egunetan. Organizazioak guri laguntzeko jarritako Emiliano, muga-funtzionario jubilatuak esan zigunez ez da ohikoa horrelako beroa egitea Villachen. 30 eta 35 oC izen ditugu egunero, eta bere esanetan, udan egun bat edo beste horrelako beroa egitea gertatzen da, baina egunero-egunero asteotan izan duten moduan erabat ezohikoa da."}, {"text_idx": "#000016", "text": "Orain 11 urte Elgoibarko Haritz dantzari taldearekin izan ginen bezala, oraingoan ere Villacheko Jugendga\u0308stehaus edo Gazte ostatuan izan gara. Ikasle erresidentzia modura funtzionatzen duen itxura hartu diogu, izan ere, oso gela handiak, hiru ohekin eta ikasteko hiru mahairekin, komuna eta dutxa barne, baitziren. Gosari eta jatorduak ere eder askoak. Margareth bertako nagusiak behar genuen guztia gure eskura jartzeaz gain, tratuan atsegina eta festarako lagun bikaina izaten dakiela erakutsi digu."}, {"text_idx": "#000017", "text": "Uztailaren 29an abiatu ginen Eibartik. 30ean Nizan goiza pasatzeko aukera izan genuen eta iluntzerako Venezian ginen. Uztailaren 31 osorik pasa genuen Veneziaz gozatzen. Abuztuaren 1ean Eslovenian sartu eta Bledeko laku ederrean bainua hartu genuen, arratsaldean Villachera freskatuta iristeko. Abuztuaren 4an utzi genuen Villach, eta berriz ere Bledera bisita egin genuen, lakuak, erdian dagoen uhartea eta inguruak hobeto ezagutu eta gozatzeko. Abuztuaren 5a Milanen pasa genuen, Duomo, Teatro Scala de Millan, Galeriak, eta abar bisitatuz. Abuztuaren 6an iritsi gara Eibarrera bueltan."}, {"text_idx": "#000020", "text": "Kezka Villacheko Kirtach jaialdian 2013 [argazkiak]"}]